Jelaskan Sejarah dari Sekolah Menengah Agama Islahiah dalam bahasa melayu

Madrasah ini ditubuhkan dan didaftar pada 1 September 1958 bersamaan 17 Safar 1378 dan diasaskan oleh Tuan Guru Hj. Ludin Bin Soleh. Beliau bertanggungjawab menjadi mudir yang pertama disekolah ini. Madrasah yang dibina di atas sebidang tanah seluas 5 relung bertempat di Kg. Dingin menjadi pusat pengajian agama pertama kepada masyarakat setempat pada masa itu.

Selepas itu Pendidikan Islam secara Nizomi dan Umumi telah diaplikasikan di madrasah ini dan diteruskan sehingga kini.Madrasah ini pernah juga ditutup pengajiannya pada tahun 1996.Namun hasil usaha Allahyarham Tuan Haji Abdullah Bin Hj Abd Hamid (Mantan Penolong Setiausaha Zakat Jabatan Zakat Negeri Kedah), kemudian beliau dilantik sebagai Setiausaha AJK Lembaga Tadbir, maka dengan usaha beliau bersama Pengerusi Lembaga Tadbir Tn. Hj. Ismail Bin Hj. Abd. Rahman madrasah ini telah dibuka semula sebagai Sekolah Menengah Agama Islahiah Kg. Dingin Mahang.

Demi mencapai natijah bagi melahirkan penuntut yang mempunyai keseimbangan ilmu duniawi dan ukhrawi, pada Jan. 1997 sekolah ini telah didaftar di bawah Majlis Agama Islam Negeri Kedah. Lantaran itu sekolah ini dikategorikan sebagai Sekolah Agama Rakyat (SAR). Sekolah ini ditadbir oleh Ahli Lembaga Tadbir yang terdiri daripada ahli dan tokoh masyarakat setempat di bawah penyeliaan Jabatan Agama Islam Kedah. Allahyarham Tuan Haji Abdullah juga telah dilantik sebagai Tuan Pengetua pada 1997 sehingga tahun 2003.

Setelah beliau meninggal dunia pada 9 Mac 2003 sekolah ini dipimpin  oleh  Tn. Hj. Mohamad B. Hj. Ismail. Beliau mempunyai ijazah dalam bidang agama dan merupakan seorang pengetua yang berdedikasi, berhemah tinggi dan berpengalaman mengajar melebihi 22 tahun di Sekolah Menengah Kebangsaan. Di bawah pimpinan beliau, sekolah ini telah berjaya melahirkan ramai pelajar berjaya hingga ke peringkat universiti. Akhirnya sekolah ini didaftar sebagai sebuah Sekolah Menengah Agama Bantuan Kerajaan (SABK) pada bulan Februari 2007.